paragraph_text: Raspravu je potaknulo pitanje o nadležnosti ministarstva za pomorstvo i ribarstvo Vlade Federalne Hrvatske, jer je i Savezna vlada imala važne nadležnosti u toj oblasti. Ante Vrkljan iz IO HSS zastupao je gledište da bi ministarstvo pomorstva Federalne Hrvatske trebalo imati u svojoj nadležnosti obalnu plovidbu i ribarstvo, kao i pomorsku lokalnu upravu i brodogradnju, budući da Hrvatska ima četiri petine jadranske obale, s čime su se složili Rittig i Šilović. Bakarić je predložio da se hitno konzultira Savezna vlada u svezi s razgraničenjima nadležnosti u poslovima pomorstva.